b'\n_START_ARTICLE_\nDreadnought-huijaus\n_START_PARAGRAPH_\nDreadnought-huijaus oli 7. helmikuuta 1910 toteutettu kepponen, jossa Horace de Vere Cole -niminen seurapiireiss\xc3\xa4 liikkunut pilailija yst\xc3\xa4vineen vieraili Britannian laivaston taistelulaiva HMS Dreadnoughtilla esitt\xc3\xa4en Abessinian keisaria ja t\xc3\xa4m\xc3\xa4n seuruetta. Pila tunnetaan my\xc3\xb6s nimell\xc3\xa4 Bunga bunga._NEWLINE_Pilassa olivat mukana Cole ja h\xc3\xa4nen yst\xc3\xa4v\xc3\xa4ns\xc3\xa4 Adrian Stephen, Anthony Buxton (joka esitti keisaria), Guy Ridley, Duncan Grant ja my\xc3\xb6hemmin kirjailijana nimell\xc3\xa4 Virginia Woolf tunnetuksi tullut Virginia Stephen. He painattivat swahilinkieliset k\xc3\xa4yntikortit, vuokrasivat itselleen kehnot valepuvut ja hankkivat irtoparrat sek\xc3\xa4 tumman meikin._NEWLINE_HMS Dreadnought oli tapahtuman aikaan ankkuroituna Weymouthinlahdella Dorsetissa. Pilan p\xc3\xa4\xc3\xa4uhrina oli Britannian kotilaivaston komentaja, vara-amiraali Sir William May. H\xc3\xa4nelle l\xc3\xa4hetettiin ulkoministeri\xc3\xb6n nimiss\xc3\xa4 v\xc3\xa4\xc3\xa4rennetty s\xc3\xa4hke, jossa ilmoitettiin Abessinian keisarin v\xc3\xa4litt\xc3\xb6m\xc3\xa4st\xc3\xa4 vierailusta. Paikalle saapunut seurue otettiin juhlallisesti ja protokollan mukaisesti vastaan. Tiett\xc3\xa4v\xc3\xa4sti heille ammuttiin tykeill\xc3\xa4 kunnialaukauksia, joihin he vastasivat huutamalla "Bunga, bunga!" Koska laivastossa ei tiedetty Abessinian kansallislaulua, sen sijaan esitettiin Sansibarin kansallislaulu. Vierailu oli menestys, vaikka p\xc3\xa4\xc3\xa4ttyikin nopeasti vieraiden kielt\xc3\xa4ydytty\xc3\xa4 lounaasta ja palattua takaisin maihin iltarukouksiaan varten. Huijaus ei vierailun aikana paljastunut, vaikka irtoparrat ja -viikset meinasivat jatkuvasti irrota ja meikki alkoi valua sateessa._NEWLINE_Pari p\xc3\xa4iv\xc3\xa4\xc3\xa4 my\xc3\xb6hemmin The Daily Mirror -lehti paljasti huijauksen Colen vihjeest\xc3\xa4 ja brittilaivaston upseerit joutuivat naurunalaisiksi. Tapaus johti jopa parlamenttikyselyyn, sill\xc3\xa4 huijaus katsottiin lain rikkomiseksi. Toimenpiteisiin ei kuitenkaan ryhdytty.'